KAPETULU 16
Anguleni Kulemetha Njambi
1, 2. Chihula muka chimunapande kulihula, cho mwafwa vika munapande kulihwilacho?
MU KULILONGETHA Mbimbiliya, munamono ngweni vanu vavangi vaje vakalishasha ngwavo vali na kulemetha Njambi, vakalongetha na kulinga vyuma vyathzinda. (2 Kolinte 6:17) Mukemwo Yehova natushiki ngwendi tutunde mu vulombelo vwa makuli nambe ngwetu ‘Mbambilone Yakama.’ (Kujombolola 18:2, 4) Vikoni vimunapande kulinga? Munu na munu napande kulyangwila vya kulinga. Tunapande kulihula ngwetu: ‘Njishaka kulemetha Njambi mu ngila yashaka, indi njitwalelelaho kumulemetha munjikamulemethela?’
2 Nga munatundu laja mu vulombelo vwa makuli, cho munalingi mwamuvwa. Oloni hamo kuchili vilinga na vithemwa vimo vya mu vulombelo vwa makuli vimwashaka manene. Tuthimutwiyeni ha vilinga na vithemwa vimo mangana tumone vikwapwila kwa theho kuvimona ngwe mwavimona Yehova.
KULEMETHA TUMPONYA NA VAKULU
3. (a) Mwafwa vika vamo kunatha kuvakaluwila kulemetha Njambi kwa kujeneka tuponya? (b) Mbimbiliya yendeka vika ha kulemetha Njambi kupangetha tuponya?
3 Vanu vamo vanapangetha tumponya mu vinjuvo vyavo mu kulemetha Njambi ha myaka yaingi. Nga neni vikevyo vimukapangetha, cho munatha kuthinganyeka ngweni kuchitava kulemetha Njambi kwa kujeneka vikevyo. Oloni anukeni ngweni Yehova ali na kutulongetha mutunapande kumulemethela. Mbimbiliya ituleka ngwayo Yehova wathzinda kumulemetha kupangetha tuponya.—Tandeni Kutuhuka 20:4, 5; Myatho 115:4-8; Isaya 42:8; 1 Yowano 5:21.
4. (a) Mwafwa vika kutwapandele kulemetha vakulu? (b) Mwafwa vika Yehova wavindikile vanu vendi kwendeka na vathsi?
4 Vanu vamo vakaviyithila thimbu yavo na ndthzili yavo ku kulemetha vakulu. Oloni twalilongetha ngwetu vathsi kuvatha kutukwatha nambe kutuvulumuna. Nakumo kwai kuvakai na kuyoya. Kutwapandele kwendeka na vathsi, mwafwa mithzimbu ije isholoka ngwe itunda kuli vakevo, ikatundu ku vandemone. Mukemwo Yehova walekele vaIsalele ngwendi kethi vendeke na vathsi, nambe kulikoveletha mu vilinga vya vundemone.—Kwituluka mu Mashiko 18:10-12; kengeni Viñanda vya Kushongo ha 26 na 31..
5. Vika vimikwatha mulikele kulemetha vakulu na kupangetha tuponya mu kulemetha Njambi?
5 Vika vimikwatha mulikele kulemetha vakulu na kupangetha tuponya mu kulemetha Njambi? Munapande kutanda Mbimbiliya na kuthinganyeka omwo Yehova mwamwenamo evi vyuma. Yehova wavimona kupwa vya “vunyengwe.” (Kwituluka mu Mashiko 27:15) Lombeleni kuli Yehova litangwa na litangwa mangana amikwathe mumone evi vyuma ngwe mwavimona ikeye na kumikwatha mumulemethe mu ngila yashaka. (Isaya 55:9) Yehova amikwatha mumbile vyuma vyoshe vije vyakundama ku vulombelo vwa makuli.
TUNAPANDE KULINGA CHILIKA CHA KILISIMASI NDI?
6. Mwafwa vika vanu vashangumukile kulinga chilika cha kuthemuka kwa Yesu ha December 25?
6 Chilika cha Kilisimasi chathsimana manene mu kaye, cho vanu vavangi vathinganyeka ngwavo chapwa chilika cha kwanuka kuthemuka kwa Yesu. Oloni chilika cha Kilisimasi chatunda mu vulombelo vwa makuli. Livulu limo lya encyclopedia lyendeka ngwavo vaLoma va kujeneka kukulahela valingile chilika cha kuthemuka kwa litangwa ha December 25. Vakulunu va vulombelo vashakele ngwavo vanu vavangi va kujeneka kukulahela vapwe vaka-Kilisitu. Ngechi vashangumukile kulinga chilika cha kuthemuka kwa Yesu ha December 25 nameme kethi likelyo litangwa lyathemukile. (Luka 2:8-12) Vandongethi va Yesu kuvakele na kulinga chilika cha Kilisimasi. Livulu limo lyendeka ngwavo mu myaka 200 ya kutunda ha kuthemuka kwa Yesu, “na umo wai wathzivukile litangwa lyathemukile, cho vavangi kuvalyakele mu viyongola vyavo.” (Sacred Origins of Profound Things) Vanu vashangumukile kulinga chilika cha Kilisimasi omwo mwetile myaka 300 kutunda haje haililile Yesu mwilu.
7. Mwafwa vika vaka-Kilisitu va vuthunga kuvethi kulinga chilika cha Kilisimasi?
7 Vanu vavangi vathzivuka ngwavo chilika cha Kilisimasi na vyuma vivakalingi ha litangwa eli, vya kufwa ngwe kulyana mavwana na viwano vya kukina vyapwa vya vaka-kaye. Chakumwenako, thimbu imo mu England na kumitambela imo ya ku America, vavindikile kulinga chilika cha Kilisimasi mwafwa ngwavo chatunda ku kaye. Woshe wachilingile vamwanene kashitiko. Oloni kupwa muje, vanu vashangumukile lalo kulinga chilika cha Kilisimasi. Mwafwa vika vaka-Kilisitu va vuthunga kuvethi kulinga chilika cha Kilisimasi? Mwafwa vashaka kulinga lika vyuma vije vithzivitha Njambi kuvwaha.
TUNAPANDE KULINGA VILIKA VYA KWANUKA MATANGWA A KUTHEMUKA NDI?
8, 9. Mwafwa vika vaka-Kilisitu va kulivanga kuvalingile vilika vya kuthemuka kwavo?
8 Chilika cha kwanuka litangwa lyathemukile munu nacho chathsimana manene mu kaye. Vaka-Kilisitu vanapande kuchilinga ndi? Vilika vya kwanuka litangwa lya kuthemuka vivendeka mu Mbimbiliya vyapwile vya vanu va kujeneka kulemetha Yehova. (Kushangumuka 40:20; Mako 6:21) Evi vilika vyapwile vya kulemetha vinjambi va makuli. Mukemwo vaka-Kilisitu va kulivanga “vamwene vilika vya kwanuka matangwa a kuthemuka kwa vanu kupwa vya vaka-kaye.”—The World Book Encyclopedia.
9 VaLoma na vaNgiliki va kuthañulu vakulahelele ngwavo sipilitu ikaija ku munu na munu ha litangwa lya kuthemuka kwendi, cho ikamunyungu mu kuyoya kwendi kwoshe. Vanu va kujeneka kutava va mu matangwa aje valingile vilika vya kwanuka kuthemuka kwavo mwafwa vakulahelele ngwavo kulinga ngocho kulingitha vinjambi vavo vanyungilile munu wathemukile ha litangwa olyo.
10. Mwafwa vika vaka-Kilisitu ano matangwa kuvethi kulinga vilika vya kwanuka matangwa a kuthemuka?
10 Yehova washaka vilika vije vyakundama ku vulombelo vwa makuli ndi? (Isaya 65:11, 12) Embwe. Mukemwo kutwethi kulinga vilika vya kwanuka matangwa a kuthemuka, nambe vilika vyeka vya kukundama ku vulombelo vwa makuli.
KUMA KWAPWA KWA THEHO KUTHZIVUKA KUVYATUNDA EVI VILIKA NDI?
11. Mwafwa vika vanu vamo vakalingi chilika cha Kilisimasi? Chuma muka chimunapande kwaka kulutwe?
11 Vanu vamo vathzivuka ngwavo chilika cha Kilisimasi na matangwa eka a kuhwima vyapwa vya ku kaye, oloni anga vachivilinga. Vamona ngwavo matangwa a kuhwima akavana thimbu ya kuvwahelela na vinanga vyavo. Neni mwamona ngocho ndi? Kuvwahelela na nanga yeni kukwavihile. Yehova ikeye wakeleko nanga, cho washaka ngwendi tulikwatathane. (Efeso 3:14, 15) Oloni tunapande kwaka kulutwe vuthamba vwetu na Yehova, kutuvakana kulikoveletha mu vilika vya vulombelo vwa makuli mangana ngwetu tuthzivithe vavushoko vwetu kuvwaha. Mukemwo kapositolo Paulu wendekele ngwendi: “Ethekeni kulilongetha vije vivwaheleletha Mwene.”—Efeso 5:10.
12. Vika vikalingitha matangwa a kuhwima vawavyane kuli Yehova?
12 Vanu vavangi vathinganyeka ngwavo kunapu kwa ngocho kuthzivuka oho hatunda matangwa a kuhwima. Oloni Yehova kethi kuthinganyeka ngocho. Kashakele matangwa a kuhwima aje atunda mu vulombelo vwa makuli na vilika vije vithzumbangeya vanu, nambe vipandelo vya lifuti. Chakumwenako, vaka-Ingito vakele na vilika vyavingi vya kulemetha vinjambi vavo va makuli. VaIsalele muvatundile mu ingito navo vashangumukile kulinga chilika chimo cha vaka-Ingito na kuchitumbula ngwavo “chiwano cha kuthingimika Shukulu Kalunga.” Oloni Yehova wavanyanyamethele. (Kutuhuka 32:2-10) Kapolofweto Isaya watuleka ngwendi: “Kethi mukwate chuma cha kujwala.”—Tandeni Isaya 52:11.
KUMBULULENI VAKWENI MWAMUVWA
13. Vihula muka vimunatha kulihula nga mushaka kulikela vilika vya matangwa a kuhwima?
13 Nga mushaka kulikela kulinga vilika vimo vya matangwa a kuhwima, munatha kulihula vihula vyavingi. Munatha kulihula ngweni: Nga vakwetu vanjihula ovyo kunjethi kulingila chilika cha Kilisimasi, njivakumbulula vati? Njilinga vati nga munu anjana vwana ha litangwa lya Kilisimasi? Njilinga vati nga muka-njuvo yange ashaka ngwendi tulinge chilika chimo cha litangwa lya kuhwima? Njikwatha vati vana vange vonwe kuvihilila ha kujeneka kulinga chilika cha Kilisimasi, nambe cha kwanuka matangwa avo a kuthemuka?
14, 15. Mulinga vati nga munu amimeneka na majwi avakapangetha ha matangwa a kuhwima, nameme amyana vwana?
14 Munapande kuthinganyeka mwamuvwa majwi amukumbulula nomwo mumunapande kulingila. Chakumwenako, nga munu amimeneka na majwi avakapangetha ha matangwa a kuhwima, kumwapandele kwoloka kulu embwe. Mwatha kumukumbulula ngweni: “Njakandelelako.” Oloni nga ashaka kuthzivuka ovyo kumwethi kulingila ocho chilika, cho munapande kumulumbunwina. Lingeni ngocho mu ngothzi, mu kunyanyama na mu kathingimiko. Mbimbiliya ngwayo: “Endekethi yeni thimbu yoshe inapande kupwa yaivwa ya mbwathe na kuvwaheleletha, cho thzivukeni vati mumunapande kukumbulwila mwamuvwa kuli vanu voshe.” (Kolose 4:6) Hamo mwatha kumuleka ngweni mwashaka kulikuwa na vakweni na kuvana mavwana, oloni kethi ha matangwa awa a kuhwima embwe.
15 Mulinga vati nga munu amyana vwana? Mbimbiliya kuyatwanene mashiko mutunapande kulingila embwe. Oloni yatuleka lika ngwayo tunapande kukala na chitakutaku chachivwa. (1 Timateo 1:18, 19) Hamo munu uje amyana vwana kathzivuka ngwendi kumwethi kulinga chilika cha litangwa lya kuhwima. Indi hamo atha kumileka ngwendi: “Njithzivuka ngwange kumwethi kulinga echi chilika cha litangwa lya kuhwima, oloni njishaka lika kumyana ovu vwana.” Nga chili ngocho, mwatha kutambula ovu vwana nambe kuvyana. Oloni ngila imwangula inapande kumilingitha mukale na chitakutaku chachivwa. Kutwapandele kulinga vyuma vije vithsiya vuthamba vwetu na Yehova.
VIMUNAPANDE KULINGA HAMO NA NANGA YENI
16. Vika vimunapande kulinga nga nanga yeni ishaka kulinga vilika vya matangwa a kuhwima?
16 Vika vimunapande kulinga nga nanga yeni ishaka kulinga chilika cha litangwa lya kuhwima? Kumwapandele kuvalwitha embwe. Navo vali na ndthzili ya kulyangwila vivashaka kulinga. Kaleni na ngothzi na kuvathingimika ha vyuma vivashaka kulinga ngwe mumushaka neni vamithingimike. (Tandeni Mateo 7:12.) Oloni vika vimunapande kulinga nga nanga yeni ishaka mukale hamo ku chilika cha litangwa lya kuhwima? Thimbu kanda mwangule vya kulinga, vangeleni kulomba kuli Yehova mangana amikwathe. Thinganyekeniho mwamuvwa, cho tondethetheni eyi ñanda mu mikanda yetu. Anukeni ngweni munapande kwangula vyuma vije vithzivitha Yehova kuvwaha.
17. Vika vimunapande kulinga mangana vana veni vonwe kuvihilila omwo vamona vakwavo valinga vilika vimo vya matangwa a kuhwima?
17 Vika vimunapande kulinga mangana vana veni vonwe kuvihilila omwo vamona vakwavo valinga vilika vimo vya matangwa a kuhwima? Vithimbu vimo munapande kuvalingilako vyuma vyavivwa. Mwatha kuvana mavwana. Oloni kuthikama na vana veni na kuvamwetha chithzemo vukevwo vwana vwakama vumwatha kuvana.
LEMETHENI NJAMBI MU VUTHUNGA
18. Vika tunapande kuila ku viwano vya vaka-Kilisitu?
18 Tunapande kutunda mu vulombelo vwa makuli na kumbila vilika na vithemwa vyavwo vyoshe mangana tuthzivithe Yehova kuvwaha. Oloni tunapande lalo kulemetha Njambi mu vuthunga. Twatha kumulemetha vati mu vuthunga? Twatha kulinga ngocho nga tuya ku viwano vya vaka-Kilisitu thimbu yoshe. (Tandeni VaHevelu 10:24, 25.) Viwano vyapwa vya theho manene mu kulemetha kwa vuthunga. (Myatho 22:22; 122:1) Twatha kulitakametha umo na mukwavo ku viwano.—Loma 1:12.
19. Mwafwa vika munapande kulekela vakweni vuthunga vumunalilongetha mu Mbimbiliya?
19 Mwatha lalo kulemetha Njambi mu vuthunga nga muleka vakweni vimunalilongetha mu Mbimbiliya. Vyuma vyavivi vili na kulingiwa mu kaye, vili na kwombwetha vanu vavangi. (Ezekiyele 9:4) Hamo neni muthzivukako vamo. Valekeni vyuma vyavivwa vitunavandamena kulutwe. Nga muya ku viwano thimbu yoshe na kuleka vakweni vuthunga vwa mu Mbimbiliya, cho kumushungwiya lalo kukala mu vulombelo vwa makuli na kulinga vilika vyakalamo. Nga mwangula kulemetha Yehova mu vuthunga, mupwa va kuvwahelela, cho lalo amikwithula manene.—Malaki 3:10.
cjk_Latn cjk_Latn cjk_Latn cjk_Latn cjk_Latn tso_Latn cjk_Latn cjk_Latn tso_Latn cjk_Latn cjk_Latn cjk_Latn nya_Latn nya_Latn cjk_Latn tso_Latn cjk_Latn cjk_Latn umb_Latn cjk_Latn cjk_Latn cjk_Latn cjk_Latn kam_Latn cjk_Latn cjk_Latn cjk_Latn cjk_Latn nya_Latn cjk_Latn cjk_Latn cjk_Latn cjk_Latn cjk_Latn ssw_Latn cjk_Latn cjk_Latn cjk_Latn cjk_Latn run_Latn umb_Latn tum_Latn cjk_Latn cjk_Latn